  Майя Бывальцева Удмуртиысь Эгра ёросэ ветлӥсь туристъёслэн лыдзы 25 сюрсозь вуиз, ар ӵоже лыдпус кык поллы будӥз. Со сярысь веразы гурт туризмез азинтонлы сӥзем кенешонын, со 14-тӥ гудырикошконэ Сепысь Бырем гуртъёслэн калык музеязы ортчиз, ивортэ элькун тӧролэн но кивалтэтлэн пресс-службазы. Оглом туризмез но гурт туризмез азинтонлы Удмуртилэн тӧроез нимысьтыз саклык висъя. Туннэ асьмеос ар ӵоже ужамлы йылпумъянъёс лэсьтыны но матысь толэзьёслы валтӥсь ужпумъёсты пусйыны кулэ. Югдур мыным тодмо, но азьлань мынон понна куд-ог ужпумъёсты ӵошен эскерыны кулэ Александр Свинин, Удмуртиысь кивалтэтлэн тӧроезлэн нырысетӥ воштӥсезДунъясьёслэн чакламзыя, Сепе эшшо тросгес туристъёс лыктысалзы, но али куноосты уйлы интыяны нокытчы, матысез кунокуа 15 иськемын. Александр Свинин кунокуа улэ муниципал музъемез дунтэк висъян пумысен ужпумез ӝоггес сэрттыны-пертчыны куриз но гурт туризме коньдонзэс поныны мылкыд карись ужбергатӥсьёс элькунын шедёзы шуыса пусйиз. Со сяна, Сепын улӥсьёслэн туала интернетсы но мобильной герӟетсы ӧвӧл. Информатизацияя но герӟетъя министрез Тимур Меджитовез Свинин мобильной герӟетъя операторъёсын кенешон ортчытыны куриз. Гуртэз азинтон улсын азьланяз Сепын Лулчеберетъя квартал усьтозы, отын кӧня ке выль объектъёс луозы, кылсярысь, обсерватория. Чакламын ярдурез умоятыны, тол шудонъёслы инты кылдытыны. Удмуртиысь гурт возёсъя но сиён-юонъя министрлэн Ольга Абрамовалэн кылъёсызъя, 2017-тӥ арысен «Гурт интывылъёсты ялан азинтон» программая интыысь кичӧлтонъёслы юрттон вылысь грантъёс висъясько. Кылем арын элькун 3 миллион 500 сюрс манет басьтӥз (Россиын 10-тӥ инты но Приволжск федерал округын – 1-тӥ), таяз арын 2 миллион 700 сюрс манет возьмало. Сое куинь ӵектосъёслы сётозы: Глаз ёросысь Коӵыш гуртын йӧскалык шудонъёсъя интерактивной музей кылдытыны, Шаркан ёросын «Пупья азбар» юртъер котырез умоятонлы, Эгра ёросысь этапной пунктэз-музеез азинтыны.  Тегъёс: Туризм Эгра Удмуртия гурт Удмуртиысьтуризм  